Regnbogabörn

Ævintýrahópur sem var stofnað af Djáknanum, Aríamis og Gígju Granítætu. Þau byrjuðu á því að sinna skítaverkum fyrir þá sem borga. Eftir því sem tíminn leið og þau byrjuðu að fá smá frægð og frama þá bættust fleiri við í Regnbogabörn, Bartólemeus, Eva, F og svo loks Caleb

## Meðlimir

**Aríamis**

Álfurinn Aríamis var leiðtogi Regnbogabarnanna og sá um herkænsku og áætlanir þeirra. Hann var undrabarn í öllu sem tengdist göldrum, og hefði getað átt sér glæstan feril sem rannsóknarmaður eða fræðimaður. Hann kaus þó að ferðast um heiminn og nýta krafta sína í að hjálpa bágstöddum á virkan hátt í staðinn. Hann kynntist fljótt Gígju, og saman stofnuðu þau Regnbogabörn með nokkrum vel völdum ævintýragörpum. Eftir sigur þeirra á drekanum Galvaxis stofnaði hann Mánaliða með Djáknanum og Gígju. Innan árs frá stofnun gildisins hvarf Aríamis hins vegar sporlaust, og engin hefur séð né heyrt til hans síðan.

**Gígja Granítæta**

Þessi tónlistaglaði Dvergur var andlit hópsins, og sú sem sá um allar samningaviðræður. Hún nýtti sér töfra og tónlist í stað vopna þegar kom að bardögum, og var fræg fyrir kontrabassann sem hún dró hvert sem hún fór. Dró sig viljandi úr virkum rekstri á Mánaliðum fyrir áratug eða svo, dulbjó sig og fór aftur að vafra um heiminn í leit að ævintýrum.

**Djákninn**

Djákninn er svartálfur og prestur, og dregur krafta sína frá Aldrekt, dularfullum myrkraguð. Þrátt fyrir að virka nokkuð drungalegur er hann góð sál innra við. Það þarf bara að grafa svolítið djúpt, sérstaklega eftir að hinir stofnendurnir hurfu. Kýs að eyða flestum stundum inni í einkaskrifstofu sinni, svo hann sést sjaldan á almannafæri þessa dagana.

**Bartólemeus**

Mínótárinn Bartólemeus (eða bara Barti) var vöðvar hópsins, enda nautsterkur. Hann barðist brynjulaus, og nýtti sér reiði sína til að hunsa áhrif þeirra högga sem lentu á honum. Fórst í bardaganum við drekann Galvaxis, en veitti drekanum banahöggið í leiðinni. Þetta reyndist vera lokabardagi Regnbogabarna áður en þau settust í helgan stein og stofnuðu Mánaliða. Öxi hans, Ramón, hangir í aðalsal Mánaliða honum til heiðurs, ásamt höfði Galvaxis.

**Eva**

Djúplingurinn Eva var skipstjóri og sjóræningi sem Regnbogabörn mynduðu fljótt tengsl við á ferli sínum, og varð svo formlega meðlimur eftir að hafa bjargað þeim úr vandræðum oftar en einu sinni. Skip hennar, Öldubrjótur, var í fyrstu alræmt í flestum virðulegum höfnum, en eftir því sem Eva mýktist sjálf með ævintýrum Regnbogabarna fór það að breytast. Eva tók ekki þátt í stofnun Mánaliða, en hélt sig í góðu sambandi við þau engu að síður. Fyrir nokkrum árum lagði Öldubrjótur af stað í sínu hinstu för, þegar Eva ákvað að sigla austar en nokkur hafði áður siglt, og reyna að finna ný lönd handan hafsins. Ekkert hefur heyrst af henni síðan.

**F**

Hin dularfulla mannvera F var einn upprunalegu meðlima hópsins, en samt er minnst vitað um hana. Hún var hlédræg og feimin, en kröftugur seiðskratti engu að síður. Hún hafði öðlast krafta sína með samning við einhverja máttuga, en óþekkta veru. Hinir meðlimir Regnbogabarna tjáðu sig aldrei um hvaðan kraftarnir komu nákvæmlega, en sagan hermir að þau hafi verið að hjálpa F að komast undan samningnum. F hvarf algerlega eftir sigur hópsins á drekanum Galvaxis, og ekkert þeirra vildi nokkurn tímann segja hvað varð af henni.

**Caleb**

Drekburinn Caleb kom síðastur inn í hópinn, eftir að þau höfðu náð smá frægð og frama. Það var samt með hans hjálp, og leiðslu frá Charron, guði hans, sem Regnbogabörn fóru að takast á við stærri ógnir. Caleb var útvalinn riddari Charrons, og barðist með heilögum göldrum og risastórum hamri. Hann vildi ekki bendla nafn sitt við málaliða gildi eftir sigurinn á Galvaxis, og dró sig frá hópnum. Í dag er hann einhvers staðar í ytri víddunum, að berjast fyrir hönd Charron.